“ครม.” เคาะสินค้าควบคุมปี 66 ต่อเนื่อง 5 รายการ สิ้นสุด 24 ม.ค.นี้
“ครม.” ไฟเขียวสินค้าควบคุมปี 66 ต่อเนื่องจำนวน 5 รายการ ได้แก่ หน้ากากอนามัย, ใยสังเคราะห์,ผลิตภัณฑ์ที่มีแอลกอฮอล์, เศษกระดาษที่นำกลับมาใช้ได้อีก, เนื้อไก่ สิ้นสุดบังคับถึงวันที่ 24 ม.ค.นี้
“ครม.” ไฟเขียวสินค้าควบคุมปี 66 ต่อเนื่องจำนวน 5 รายการ ได้แก่ หน้ากากอนามัย, ใยสังเคราะห์,ผลิตภัณฑ์ที่มีแอลกอฮอล์, เศษกระดาษที่นำกลับมาใช้ได้อีก, เนื้อไก่ มีผลบังคับ 24 ม.ค.นี้
17 ม.ค. 2566

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบกำหนดสินค้าควบคุม ปี 2566 จำนวน 5 รายการ ได้แก่ 1.หน้ากากอนามัย 2.ใยสังเคราะห์เพื่อใช้ในการผลิตหน้ากากอนามัย 3.ผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ 4.เศษกระดาษและกระดาษที่กลับนำมาใช้ได้อีก 5.ไก่และเนื้อไก่ ซึ่งเป็นไปตามมติคณะกรรมการกลางว่าด้วยราคาสินค้าและบริการ ครั้งที่ 1/2566 เมื่อวันที่ 11 ม.ค. 66
โฆษกรัฐบาล กล่าวว่า ประกาศคณะกรรมการกลางว่าด้วยราคาสินค้าและบริการ ฉบับที่ 5 พ.ศ. 2565 เรื่องกำหนดสินค้าควบคุมเพิ่มเติม จะสิ้นสุดการบังคับใช้ในวันที่ 24 ม.ค. 66 ดังนั้นจึงมีความจำเป็นต้องออกประกาศใหม่ และนำประกาศในราชกิจจานุเบกษาก่อนวันสิ้นสุดผลการบังคับใช้ เพื่อให้เกิดความต่อเนื่อง
ส่วนเหตุผลที่ยังต้องควบคุม 5 สินค้าดังกล่าวไว้ สืบเนื่องจากสถานการณ์โรคโควิด-19 ยังมีการแพร่ระบาดอย่างต่อเนื่อง จึงกำหนดให้สินค้าหน้ากากอนามัย, ใยสังเคราะห์ (Polypropylene (Spunbond) เพื่อใช้ในการผลิตหน้ากากอนามัย และผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ เป็นสินค้าควบคุม เพื่อกำกับดูแล ติดตามผลิตภัณฑ์ที่เกี่ยวกับการป้องกันการแพร่ระบาดของโรคโควิด-19 ได้อย่างมีประสิทธิภาพเพียงพอ และราคาอยู่ในเกณฑ์ที่เหมาะสม รวมทั้งเพื่อกำกับดูแลปริมาณ และราคารับซื้อเศษกระดาษและกระดาษที่กลับนำมาใช้ได้อีก ให้อยู่ในเกณฑ์ที่เหมาะสมและเป็นธรรม
ขณะที่ไก่ และเนื้อไก่ ซึ่งเป็นแหล่งโปรตีนที่สำคัญต่อการบริโภคของประชาชน ที่ยังให้เป็นสินค้าควบคุม เพื่อกำกับดูแล ติดตามปริมาณไก่และเนื้อไก่ให้มีอย่างเพียงพอ และราคาอยู่ในเกณฑ์ที่เหมาะสม เป็นธรรมต่อประชาชนผู้บริโภคด้วย